Vittorio Bersezio/Le miserie 'd monsú Travet/pàgina 58
Sena sesta

Brigida, Marianin e detti.

MARIANIN Mama, a l'ha ciamame?

TRAVET Torna d'd'là subit... T'l'as niente da fé sí, ti.

GIACHËTTA Ven, Paolin, andôma via da sta cà.

PAOLIN Giachëtta!

MARIANIN Papà...

GIACHËTTA Gnente...

TRAVET Lassme...

MADAMA TRAVET Fame nen pi gnune folairà. J'eu trovà mi la manera d'buteje d'acordi tuti doi.

GIACHËTTA Sí? Sëntôma.

MADAMA TRAVET Me mari a j darà gnente d'lon c'a j dev.

GIACHËTTA Ah! cosí a va ben.

TRAVET No, no, no.

MADAMA TRAVET Ma d'ij guadagn c'a j vniran a Travet, a s'na prelevrà tut lon che chiel monssú Giachëtta a l'è an credit vers noi.

TRAVET Ah! da për parei a s'peul intendsse.

GIACHËTTA Uhm!

MADAMA TRAVET Valo pa ben?

GIACHËTTA Là... për feje piasí.

TRAVET Peuh!... për andé d'acordi.

GIACHËTTA C'a toca si la man, monssú Travet.

TRAVET C'a pia.

GIACHËTTA J'eu sempre avú d'stima e d'amicissia për chiel.

TRAVET E mi d'co për chiel.

GIACHËTTA J'eu 'n umor gram.

TRAVET No, no.

GIACHËTTA Sí, sí, ma in fond i son un bôn diao. I rusrôma magara quaich volta, ma i finirôma sempre për intendsla.

TRAVET I spero.

GIACHËTTA J'eu dunque soa parola?

TRAVET C'a j conta ansima.

GIACHËTTA Benone: e anlora, me cari fieui, a duminica le nosse.

Leteratura piemontèisa
Vittorio Bersezio
Le miserie 'd monsú Travet